Nu fortæller tilrettelæggerne af den populære kolonihaveserie, hvordan tv-serien blev til.

Ingen havde i sin vildeste fantasi regnet med, at et gammelt lotterispil ved navn ”døde duer” ville være sommerens helt store samtaleemne herhjemme. Eller at vi alle ville ønske at blive inviteret til dåsebajere hos ægteparret Fjolle-Keld og foreningsjernet Susanne i det nordjyske. Det er kommet bag på såvel de medvirkende som folkene bag TV 2’s store seerhit 'Balladen om kolonihaven'. Her følger vi sommeren 2022 i haveforeningen Jørgen Berthelsens Minde i Aalborg. En sommer der egentlig bare skulle være starten på en ny tid i den nordjyske haveforening. Et generationsskifte hvor den nyvalgte og yngre bestyrelse ville sætte fællesskabet i fokus og genskabe den gode kolonihavestemning. En mission der i den grad faldt til jorden, fordi de ældre og de yngre kolonihaveejere slet ikke kunne blive enige om værdierne i eller normerne ved at have en kolonihave. Forelsket i de farverige karakterer Journalist og tilrettelægger hos det det aarhusianske produktionsselskab Kompagniet, Gitte Sønderby, står bag den populære programserie, og hun er ret så overrasket over, hvor populært programmet er blevet. - Vi syntes, at vi havde fat i noget, da vi sad med flere hundrede timers optagelser. Men at det skulle nå så vidt og bredt, havde vi ikke regnet med, siger Gitte Sønderby. Det er nemlig sjældent, at et program, der lanceres i sommerferien, får specielt mange seere eller for den sags skyld ret meget medieomtale. Men 'Balladen om kolonihaven' har både begejstret seere og anmeldere. Det glæder Gitte Sønderby, at danskerne både har forelsket sig i de sjove karakterer og samtidig også kan se det store billede, nemlig hvad sker der, når vi stopper med at snakke ordentligt sammen. Tv-holdet mistænkt for at være bestyrelsens lakajer For Gitte Sønderby startede arbejdet med serien tilbage i efteråret 2021. Hun havde hørt, at der i stigende grad udbrød konflikter i kolonihaveforeninger på grund af kulturforskelle og generationskløfter. Og i sin søgen efter viden, fandt hun et Facebook-opslag, hvor den tidligere næstformand Kim Bønlykke havde kommenteret ivrigt. Hun kontaktede ham, og på hans foranledning kom aftalen i stand. Kort tid efter startede de første optagelser, og Gitte Sønderby talte både med den afgående formand, Inger Kløjgaard, og den nye formand, Finn Lund Nyby. Men det store arbejde begyndte først i foråret 2022, hvor tilrettelæggeren sammen med sine kolleger vandrede rundt i haveforeningens havegange og bankede på hver en havelåge for at høre medlemmernes syn på sagen. Hun fandt ud af, at mange af de 172 kolonihaveejere i foreningen slet ikke var en del af konflikten. Og end ikke havde hørt om den. Derudover var der også en del, som ikke ønskede at være en del af tv-produktionen. Blandt andet fordi den ældre generation i første omgang troede, at det var bestyrelsen, der havde ansat tv-holdet til at formidle deres sag. På trods af mistro fra dele af foreningens medlemmer lykkedes det alligevel gang på gang tv-holdet at være midt i det hele med rullende kameraer, når konflikterne eskalerede, og tonen blev skarp. Og det var der ifølge Gitte Sønderby en ganske særlig grund til. - Den store historie handlede om et generationsoprør, men det hele kom også hurtigt til at handle om, om man var for eller imod den nye bestyrelse. Derfor opstod uenighederne og konflikterne ofte omkring bestyrelsen, som havde givet os lov til at følge dem. Og derfor var vi der, når det udviklede sig, fortæller hun. Er der mere til en sæson to? Gitte Sønderby slår fast, at programmerne naturligvis er sammenklippede scener fra en hel sommer, men at konflikterne skete, som de fremstår på tv. Her tænker hun blandt andet på scenerne fra arbejdsdagen, hvor der ikke var pølser til de medlemmer, der ikke havde deltaget i de fælles arbejdsopgaver. Men også de forskellige bestyrelsesmøder, hvor medlemmer gik skævt af hinanden, og naturligvis både den ordinære og ekstraordinære generalforsamling, hvor stort set hele bestyrelsen gik af. For nok havde hun og kollegerne en tanke om, at de havde fat i noget med historien om den dybe generationskløft i den nordjyske haveforening, men at det hele skulle udvikle sig så dramatisk, havde hun ikke forudset. Enhver tv-tilrettelæggers drøm. Så derfor må en sæson to da ligge lige for? - Vi kan godt mærke, at der er rigtig mange, der gerne vil have en sæson to. Og vi sidder da også lige nu og taler om det. Skal vi det? Kan vi det? Er der mere i historien? Så svaret er lige nu, at vi er helt uafklarede på, hvad der sker med det, svarer Gitte Sønderby. Se alle afsnit af 'Balladen om kolonihaven' her på TV 2 Play.